b'\n_START_ARTICLE_\nSonar\n_START_PARAGRAPH_\nSonar (okraj\xc5\xa1ava angle\xc5\xa1kega izraza sound navigation and ranging) je tehnika, ki uporablja zvok za navigacijo, dolo\xc4\x8danje polo\xc5\xbeaja in komunikacijo. Je tudi splo\xc5\xa1en izraz za naprave, ki uporabljajo zvok pri dolo\xc4\x8danju lokacije predmetov v vodi ali katerih drugih snoveh. Obstajata dve vrsti sonarja: pasivni in aktivni. Prvi deluje tako, da zvok iz okolice samo sprejema, druga pa zvok oddaja ter ga potem ko se ta odbije, sprejema._NEWLINE_Princip sonarja \xc5\xbee milijone let uporabljajo \xc5\xbeivali (delfini, kiti, netopirji), na idejo, da bi se zvok dalo uporabiti za dolo\xc4\x8danje potopljenih ladij, pa je prvi pri\xc5\xa1el Leonardo Da Vinci. Nato se na tem podro\xc4\x8dju dolgo \xc4\x8dasa ni zgodilo ni\xc4\x8d. Prvi zametek bodo\xc4\x8dega sonarja se je pojavil v 19. stoletju, ko so zvon v slabem vremenu uporabljali kot nekak\xc5\xa1en zvo\xc4\x8dni svetilnik ter z njim opozarjali posadke ladij na bli\xc5\xbeino obale in nevarne \xc4\x8deri. Ta tehnika pa je prav pri\xc5\xa1la tudi pri polarnih raziskavah, ko je odbiti zvok posadko ladje v slabem vremenu ali temni no\xc4\x8di opozarjal na bli\xc5\xbeino velikih ledenih gora. Isto tehniko so leta 1912 uporabljali tudi na nesre\xc4\x8dnem Titaniku._NEWLINE_Prvi patent za sonar je bil leta 1912 in 1913 podeljen britanskemu meteorologu in nem\xc5\xa1kemu fiziku. Medtem pa je nek Kanad\xc4\x8dan v ZDA zgradil prvi sonar in ga leta 1914 tudi preizkusil za prenos morsejeve abecede in dolo\xc4\x8danje lokacije predmetov v vodi. Izbruh prve svetovne vojne in boj proti nem\xc5\xa1kim podmornicam je dodatno spodbudil razvoj sonarja. Tako so Britanci med letoma 1916 in 1917 izdelali ASDIC, prvi zares uporabni aktivni sonar, ki je zmogel najti sovra\xc5\xbenikovo podmornico. Do takrat so nem\xc5\xa1ke podmornice iskali samo s pasivnim sonarjem, ki pa ni bil tako zelo u\xc4\x8dinkovit. Britancem so kmalu zatem sledili Ameri\xc4\x8dani, vendar pa njihov sistem vse do druge svetovne vojne ni bil nikoli tako dovr\xc5\xa1en kot britanski. V drugi svetovni vojni je bil sonar \xc5\xbee dobro uveljavljeno oro\xc5\xbeje za boj proti podmornicam, ki so ga tekom vojne \xc5\xa1e dodatno izpopolnil. Med 2. SV je bil angle\xc5\xa1ki sonar (ASDIC) \xc5\xa1e posebno u\xc4\x8dinkovito oro\xc5\xbeje proti nem\xc5\xa1kim podmornicam. S svojim zlove\xc5\xa1\xc4\x8dim piskanjem je spravljal nem\xc5\xa1ke podmorni\xc4\x8darje v blaznost. Po vojni pa so ga za\xc4\x8deli uporabljati tudi v medicini, industriji in v znanosti._NEWLINE_Sonar deluje vse od podro\xc4\x8dja infrazvoka pa do podro\xc4\x8dja ultrazvoka. Katero valovno dol\xc5\xbeino uporablja, je odvisno od namena uporabe. Najbolj se uporablja aktivni sonar. Ta deluje na principu oddanega in odbitega zvo\xc4\x8dnega valovanja. Tako imamo na eni strani oddajnik in sprejemnik, na drugi pa nek neznan objekt. Oddajnik odda zvok, ta potuje do neznanega objekta, se od njega odbije in nato potuje nazaj proti sprejemniku, ki ga sprejme. Tam se zvok obdela; na podlagi \xc4\x8dasa potovanja zvoka od oddajnika do sprejemnika je mo\xc5\xbeno ugotoviti oddaljenost in smer gibanja neznanega objekta. Medtem pa pasivni sonar deluje tako, da samo sprejema zvoke iz okolice in jih ustrezno razvr\xc5\xa1\xc4\x8da ter obdela. Slednjega veliko uporabljajo bojne podmornice, saj lahko aktivni sonar z oddajanjem zvoka izda polo\xc5\xbeaj podmornice. Poleg voja\xc5\xa1kega podro\xc4\x8dja pa se uporablja tudi v biologiji pri raziskovanju morskih sesalcev, kot so kiti in delfini. Poleg tega se aktivni sonar veliko uporablja tudi na civilnem podro\xc4\x8dju. Predvsem na podro\xc4\x8dju ribi\xc5\xa1tva in oceanografskih raziskavah. Uporabljajo ga tudi \xc5\xbee skoraj vse ve\xc4\x8dje ladje pri dolo\xc4\x8danju globine morja._NEWLINE_Sumi pa se, da sonar s svojim piskanjem tudi povzro\xc4\x8da nasedanje kitov na obale. Vellikokrat kiti nasedejo na obalo ravno v bli\xc5\xbeini voja\xc5\xa1kih ladij, posebno \xc5\xa1e ob manevrih. Ne ve pa se, ali to povzro\xc4\x8da pisk kot zvok ali jih zmede pri njihovi eholokaciji, saj kiti tudi uporabljajo sonar kot npr.: netopirji.'